Ritratt: Miguela Xuereb .td_uid_2_60cc761c6630e_rand.td-a-rec-img{text-align:left}.td_uid_2_60cc761c6630e_rand.td-a-rec-img img{margin:0 auto 0 0} Aħbar tajba ħafna għall-ambjentalisti kollha hija li fl-aħħar jidher ċar li għandna Ministru li qed jieħu bis-serjetà u b'impenn kbir il-ġlieda kontra l-qerda bla rażan tal-ambjent. Qed nirreferi għall-Ministru għall-Ambjent, it-Tibdil fil-Klima u l-Ippjanar, Dr Aaron Farruġia. Skont kif irrapurtat mill-gazzetta bl-Ingliż, "The Malta Independent" tas-17 ta' Ġunju, 2021, Dr Farruġia qal li l-Gvern Laburista għall-bidu kien aktar iffokat fuq li jtejjeb is-sitwazzjoni ekonomika u joħloq l-impjiegi imma issa qed ipoġġi l-ambjent fuq nett tal-aġenda tiegħu. Aaron Farruġia fakkar li qed isir sforz mill-Gvern preżenti favur l-ambjent: ġonna, ġonna vertikali, ġonna ta' fuq il-bjut, parks, riformi fil-qasam tal-kostruzzjoni, eċċ. Semma' wkoll it-tibdil li sar fil-policy dwar l-istazzjonijiet tal-fjuwil, it-tibdil fil-policy dwar il-qasam rurali, u l-fatt li l-iSPED ("Strategic Plan for the Environment and Development") qed tiġi riveduta mill-Gvern Malti. Il-Gvern qed jaħdem ukoll fuq politika tal-estetika li bħalissa l-pajjiż nieqes minnha. "għad baqa' ħafna xi jsir fil-qasam ambjentali". Il-Ministru rrefera wkoll għall-pjan imsejjaħ "Low Carbon Development Strategy for Malta", maħsub biex jieħu ħsieb l-emmissjonijiet fil-Gżejjer Maltin, biex ikollna arja aktar pura u nadifa, u biex Malta tagħmel il-parti tagħha fil-ġlieda kontra t-tibdil fil-klima. Aaron Farruġia saħaq li kollox jiddependi fuq li jinstab bilanċ bejn l-ippjanar u l-iżvilupp. Il-Prim Ministru, Dr Robert Abela, ukoll saħaq li l-ambjent huwa wieħed mill-prijoritajiet ewlenin tal-Gvern Laburista mmexxi minnu. Madankollu, jiena nemmen li issa wasal iż-żmien li nimxu mill-paroli għall-fatti. Dwar il-Ministru Aaron Farruġia m'għandi l-ebda dubju li hu kommess favur il-protezzjoni tal-ambjent. Min-naħa l-oħra, għad baqa' ħafna xi jsir fil-qasam ambjentali. Bilfors li nibda bl-influwenza politika qawwija tal-lobby tal-iżviluppaturi. Ma jistax ikun li nibqgħu nittolleraw sitwazzjoni fejn nies li mhumiex eletti mill-poplu jibqgħu jinfluwenzaw id-deċiżjonijiet ambjentali li jittieħdu mill-Gvern Malti. Hemm bżonn ukoll li ssir riforma dwar kif jittieħdu deċiżjonijiet dwar l-ippjanar u dan biex il-vuċijiet tal-kunsilli lokali u r-residenti tal-lokalitajiet jingħataw il-piż li jixirqilhom. Rajna kemm-il darba kif ċerti proġetti ġew approvati minkejja reżistenza kbira mill-kunsilli lokali u r-residenti ta' ċerti lokalitajiet. Jekk il-kunsilli lokali lanqas biss nagħtu kashom f'deċiżjonijiet tal-ippjanar, allura għalfejn ħloqnihom? – Ħela ta' flus jekk jeżistu biss biex ninjorawhom! – Il-kunsilli lokali huma l-ogħla awtorità ċivili fuq bażi lokali u l-ebda entità pubblika m'għandha timxi magħhom b'attitudni ta' disprezz. Sfortunatament, hekk ikun qed isir meta jiġi awtorizzat żvilupp f'lokalità li l-kunsill lokali tagħha jkun oġġezzjona bil-qawwa kontrih. Xi ħaġa oħra li hemm bżonn li ssir hija li jinqatgħu l-abbużi fil-qasam tal-industrija tal-kostruzzjoni. Ftit ilu kont għaddej minn triq nhar ta' Ħadd meta mhux suppost isir xogħol tal-kostruzzjoni u bqajt skantat b'ħaddiem għaddej bil-qtugħ tal-ġebel faċċata ta' kappella fejn in-nies kienu deħlin għall-quddies. Baqa' għaddej b'sens ta' impunità assoluta u, biex tgħaxxaqha, lanqas biss kellu xibka biex tilqa' għat-trab li jtir, skont kif jesiġu r-regolamenti tal-bini. Filwaqt li l-ġirien probabbli li kienu qed jippreparaw l-ikla tal-Ħadd, sħaba ta' trab mill-ġebel maqtugħ bdiet ittir għal fuq il-bini tagħhom u miskin hu min kellu xi tieqa miftuħa għax it-trab daħallu kollu ġewwa! – Dawn l-abbużi hemm bżonn li jinqatgħu darba għal dejjem. Fuq kollox, irridu nsibu soluzzjoni għall-iżvilupp bla rażan li ħakem lill-Gżejjer Maltin. Ma nistgħux nibqgħu sejrin hekk. Krejnijiet kullimkien, trab itir, storbju kontinwu u mitt inkonvenjent ieħor għaċ-ċittadin. Kif qal tajjeb il-Ministru Aaron Farruġia: jeħtieġ li nsibu bilanċ bejn l-ippjanar u l-protezzjoni tal-ambjent. Però, hawn irid ikun il-Gvern li jaġixxi, li jsib is-soluzzjonijiet biex jinħoloq dan il-bilanċ. U rridu nibdew billi jitpoġġa ċ-ċittadin l-ewwel u mhux l-iżviluppaturi. Għandna Ministru għall-Ambjent, it-Tibdil fil-Klima u l-Ippjanar li hu serju u dedikat. Issa jiddependi fuq ħaddieħor biex dak li qed jipproponi jsir realtà. Għandna rieda tajba u ġenwina biżżejjed? – Nittama. .td_uid_3_60cc761c6651e_rand.td-a-rec-img{text-align:left}.td_uid_3_60cc761c6651e_rand.td-a-rec-img img{margin:0 auto 0 0}